  Виталий Пронин Кызьы ивортылӥм ни, 27-тӥ-29-тӥ куарусёнэ Сыктывкарын ортчиз   Россиысь фин-угор калыкъёслэн 6-тӥ ӧтчамзы. «Фин-угор калыкъёс: трос пӧртэм культураос но астэ нимаз калыкен шӧдон» нимаськиз со. Быдэсак солы сӥземын кылемез «Герд» номермы. Удмуртилэн делегациез сюрес вылэ потэмлэсь азьвыл К. Гердлэн синпелетэз азьын.Удмуртъёс валтӥзы секциостыОглом ӧтчаме пыриськизы кунысьтымы 43 улосысь 19 пӧртэм калыкъёслэн ыстэм адямиоссы - 204 делегат но нимысьтыз ӧтем куноос. Удмурт делегациын 34 адями вал. Тодмо удмурт азьветлӥсьёс: «Удмурт Кенеш» огазеяськонлэн тӧроез, Кун Кенешысь депутат  Татьяна Ишматова, Кун Думаысь депутат Алексей Загребин, Ижысь  медициная академиен кивалтӥсь, профессор Николай Стрелков,  «Мынам Удмуртие» телекомпаниысь директорлэн воштӥсез, журналист Сергей Касаткин - валтӥзы секциосты. Анай кыллы дышетон ужпумъёслы сӥзем бадӟым доклад лэсьтӥз УдГУ-ысь Удмурт кылъя, финно-угроведениея но журналистикая институтлэн директорез Наталья Кондратьева, туризмез азинтон сярысь мылкыдъёссэ усьтӥз «Лудорвай» музей-заповедниклэн директорез Татьяна Шкляева, анай кылын учебникъёсты поттонын могӟетъёс сярысь вераз «Удмуртия» издательстволэн директорез Юрий Кузнецов, выжы калыкъёслэн кылъёсынызы гожъяськись газетчиослэн сюлмаськонъёссы сярысь - «Удмурт дунне» газетлэн валтӥсь редакторез Зинаида Рябинина.Секциос нимаз удысъёсъя люкылэмын вал: егитъёсын ужан; лулчеберет но туризм; дышетон; инкуазез но тазалыкез утён; ивор вӧлмытон ёзъёс но туала технологиос. Огласянь, котькудӥз сӥземын  кадь нимаз удысысь ужпумъёслы, но вераськонъёсты кылзыса, валаськиз: котьмае басьты, ваньмыз герӟаськемын... кылын. Югдур котькытын огвыллем: анай кылэз тодӥсьёслэн лыдзы ичиёме, нош сое вӧлмытыны тыршисьёслы, юрттэм интые, кыӵе ке но пыдпуктонъёс сюро.Егитъёс ке ӧз...- Егитъёс ке ӧз, кин? Егитъёс понна ке ӧвӧл, кин понна? - таӵе юанъёсын кутскиз веранзэ Кун Думаысь депутат Алексей Загребин егитъёслы сӥзем котырес ӝӧкын. Ӵапак со валтӥсь докладэз лыдӟиз, нош оглом ужез радъяз озьы ик асьме адями - «Удмурт Кенеш» огазеяськонлэн тӧроез Татьяна Ишматова. М. Федина куре кыл сярысь катъёсты одно быдэсъяны.Мар ватонэз, али уноез егитъёс городъёсы кошкыло, гуртъёсын калык ичиёме. Соин ик ми сюлмаськыны кулэ кылмес, сямъёсмес каръёсын но ёрос центръёсын ыштонтэм вылысь. Со понна отын кулэ анай кылмес, калыкмес азинтыны луонлыкъёс кылдытыны.- Мыным потэ, та ласянь Удмуртиын луонлыкъёс вань, дышетскыны но азинскыны асьмелэн мылкыдмы гинэ мед луоз, - шуэ А. Загребин. - Шаерамы радъясько удмурт кылъя курсъёс, школаосын нуисько урокъёс, ужало удмурт культурая юртъёс. Выль кивалтӥсь вуэм бере оскон кылдӥз, матысь дыре Ижын удмурт центр усьтӥськоз шуыса. Кыӵе со луыны кулэ, малпанмес ваньмы вераны быгатӥськом.Котырес ӝӧкын пӧртэм улосъёсысь егит азьветлӥсьёс тодматӥзы асьсэ проектъёсынызы, малпанъёсынызы, шуг-секытъёсынызы. Ваньзэ кылзыса но ӵошатыса, вераны луэ: туннэ удмурт егитъёс фин-угор калыкъёс пӧлын азьпалан мыно. Со ушъяськон ӧвӧл: «Шунды» огазеяськонлэн проектъёсызъя гинэ но валаськом ини, отын вань удысъёсъя бадӟым уж нуиське шуыса. Ӵектонъёссэс удмурт егитъёс улонэ пыӵато, министерствоос но пӧртэм фондъёс юрттэмен.Егит фин-угор азьвет-лӥсьёс ог-огенызы кусып возьыны, визь-кенешлы вазиськылыны, ӵемгес пумиськылыны мед быгатозы шуыса, резолюцие пыртэмын вал таӵе ӵектон: Россиысь фин-угор калыкъёслэн ассоциациязы Егитъёслэсь кенешсэс кылдытоно.КульчояськоноКультурая но туризмъя секцилэн ӵектонъёсыз пӧлысь одӥгез тунсыкоез вал этнотур кылдытон пумысен.Таяз секциын доклад лыдӟиз «Лудорвай» музейлэн кивалтӥсез Татьяна Шкляева. Со мадиз ужзы, шуг-секытъёссы но туристъёсты кыскон амалъёссы сярысь.Шаерамы та вакытэ уно музейёс, этномаршрутъёс ужало. Кудӥз ке тодмо,  мукетыз сярысь уггес кылӥськы. Вань фин-угор улосъёс али та ужен тунсыкъясько. Соин Ленинград улосысь вепс огазеяськонлэн кивалтӥсез  Мария Лапикова ӵектӥз «Финно-угорское золотое кольцо» этнотур кылдытыны. Озьы туристъёс быгатозы вуылыны вань улосъёсысь фин-угор культурая центръёсы.- Ми быгатӥськом «Финно-угорский транзит» фестиваль интые «Финно-угорское золотое кольцо» программа лэсьтыны, - шуиз Мария Лапикова. - Озьы куноос культураенымы тодматскем улсын вуылысалзы Россилэн пӧртэм сэрегъёсаз. Анай кыл улонын но, Интернетын но мед азинскоз. Удмуртиысь делегатъёс эскеро Яндекс-переводчикез.Анайлэсь палэнтӥськон?- Комиын 65 сюрс пиналъёс - 1-тӥ-7-тӥ классъёсын дышетскисьёс - одно ик дышето коми кылэз, - кыллы, наукалы но дышетонлы сӥзем секциын шуиз Федераци Кенешлэн ёзчиез Валерий Марков. - Но 65 сюрс дышетскисьёс пӧлысь 4 сюрс но ӝыныез гинэ комиез анай кылэз чотын дышето. Таӵе югдур кылдэ, анай-атайёс ЕГЭ понна мултэс сюлмаськемен. Мултэс кылэз дышетон ЕГЭ-лы дасяськыны люкетэ, пе.Валерий Марков пусйиз, анай кылъёсты, кун кылъёсын ӵошатыса, кун золгес уте шуыса, малы ке шуоно котькуд адямилэн правоез вань анай кылзэ дышетыны.- Калык уг вала, малы школаын дышето кыкетӥ кун кылэз, тросэз понна со - дырез юнме быдтон, - шуиз Сыктывкарысь Инновационной технологиосъя центрен кивалтӥсь Марина Федина. - Со кылэз азьланяз нокытын уд но куты, шуо, но малы ке вунэто, адямиос кылзэс тодэменызы политикаын карьера лэсьто, наукаен выро, дышето шуыса. Мон малпасько, анай кылэз дышетэмлы пумитъяськон - со анаедлэсь палэнтӥськон кадь.Озьы ик М. Федина шуиз, анай-атайёс кылъёсты дышетыны пумит луыны воксё но кулэ ӧвӧл, куке со сярысь гожтэмын законын.- Но калык малы ке пумитъяське. Нош со закон ук - Уголовный кодекс кадь ик, шуом. Яке милям кудъёссэ ке законъёсты тӥяны яра, нош мукетъёссэ - уг?- Ми сюлмаськыны кулэ, кылъёсмы модае мед пырозы шуыса, - вераз Саранскысь 19 номеро гимназилэн директорез Зинаида Акимова. - Милемлы асьмелы возьыт луыны кулэ, кылъёсмы нокытын нокинлы кулэ ӧвӧл ке. Кызьы асьмеды пуктӥськом, озьы ик ми шоры учко.- Тӥлесьтыд кылдэс мукет калыкъёс мыло-кыдо мед дышетозы шуыса, тӥ нырысь ик малпаськыны кулэ, маин соосты тунсыкъяськытыны, - шуиз Россилэн Президентэзлэн администрациысьтыз йӧскалык политикая департаментлэн кивалтӥсез Татьяна Вагина. - Малы ке тросаз элькунъёсын шуо: тон ми пӧлын улӥськод бере, дышеты кылмес. Нош валэктыны, солы со чик уз люкеты, быдэс кыллы визьмогес луоз шуыса, ум валаське. Тросэз пичи калыкъёс Татарстан шоры синмаськыса учко. Но ваньзы уг тодо, бигер кылэз дышетэм ӟуч нылпиос пӧлысь уноез 2 бигер кылэз герӟаны уг быгато шуыса. Озьы бере, малы бюджетысь сомында коньдонэз быдтӥськом? П. Тултаев нош ик быръемын Россиысь АФУН-лы кивалтӥсе.Улэп кыльыны юрттоз... ЯндексИвор вӧлмытонлы но  информационной технологиослы сӥзем секциын валэктон сюриз, кызьы утёно кылъёсмес.- Кемалась дыр вуэмын ни Яндексэн эшъяськыны, - лыдъя  пор программист Андрей Чемышев. - Бен, туннэ нуналлы фин-угор кылъёсын сайтъёс усьтэмын, ас кылынызы адямиос верасько социальной вотэсъёсын, но  ваньмыз со асьме куспын гинэ кутӥське - со туж сюбег. Асьмелэсь кылъёсмес мукетъёс но мед валалозы - тунсыксы луиз ке, компьютер азе пуксьыса, капчиен берыктыны мед быгатозы. Со понна кылъёсты Яндекс-переводчике пыртоно. Туннэ нуналлы отын Россиысь выжы калыкъёслэн кылъёссы пӧлысь кыксэ гинэ шедьтыны луэ: бигер но пор. Вань на горно-марийской. Ку Интернет, одӥг кнопкаез зӥбыса, берыктыны кутскоз асьмелэсь кылмес, потэ асьме бордысь гинэ. Со понна трос тыршоно. Таӵе  ужен кӧня ке ар ӵоже ини  выре Сыктывкарысь Инновационной технологиосъя лаборатория. Ӝоген Яндекс кизэ мычоз коми кыллы но. Кылъёсты азинтӥсь программистъёс вань Удмуртиын но, соослы луонлыкъёс гинэ кылдытоно.«Удмурт дунне» газетлэн валтӥсь редакторез Зинаида Рябинина ӝутӥз кат радлыкъёсын герӟаськем ужпумъёсты. Анай кылын гожъяськись журналистъёс  уг быгато  асьсэлэсь инвисъёссэс паськытатыны, малы ке шуоно соослэн кылзы Россиын валтӥсь уг луы. Озьы соос, ужъёссэс ӟуч кылэ берыктыса но, уг быгато федерал конкурсъёсы пыриськыны, официальной ялонъёсты печатласа,  уксё поттыны но трос мукет - федерал законъёс ваче пумит шуккисько улосвыл законъёсын.  Нош оглом учконо ке, фин-угор журналистикаын «Удмурт дунне» тужгес азинлыкоез газет луэ, со сярысь верало мукет улосъёсысь эшъёсмы.Секцилэн ужаз пыриськем делегатъёс ӵектӥзы кылъёсты Интернетын азинтонлы нимысьтыз саклык висъяны, Сыктывкарысь Инновационной технологиосъя центр бордын курсъёс усьтыны, специалистъёсты дасяны, Россиысь Кун Думае но Общественной палатае,  ивор вӧлмытон удысэн герӟаськем законъёсы воштонъёс пыртыны курыса, вазиськыны.   Елена Рябина Туспуктэмъёс: vk.com (Зинаида Рябинина), bnk.ru   